**TEISINIŲ DOKUMENTŲ, SUSIJUSIŲ SU I-OSIOS ALTERNATYVOS ĮGYVENDINIMU, ANALIZĖ**

Analizuojant alternatyvos įgyvendinimui svarbius teisinius dokumentus nustatyta, jog **ugdymo organizavimo moduliais** pagrindinės teisinės prielaidos ir siekiai apibrėžti šiuose pagrindiniuose dokumentuose:

1. Lietuvos Respublikos švietimo įstatyme (Žin., 1991, Nr. 23-593; 2011, Nr. 38-1804);

2. Pradinio ir pagrindinio ugdymo bendrosiose programose (Žin., 2008, Nr. 99-3848);

3. 2013-2014 ir 2014-2015 mokslo metų pagrindinio ir vidurinio ugdymo programų bendruosiuose planuose (Žin., 2013, Nr. 58-2934);

4. Mokymosi pagal formaliojo švietimo programas (išskyrus aukštojo mokslo studijų programas) formų ir mokymo organizavimo tvarkos apraše (Žin., 2012, Nr. 76-3957);

5. Mokymosi krypčių pasirinkimo galimybių didinimo 14–19 metų mokiniams modelio aprašas, patvirtintas Lietuvos Respublikos švietimo ir mokslo ministro 2008 m. kovo 15 d. įsakymu Nr. ISAK-715 (Žin., 2008, Nr. 35-1260)“;

6. Europos Komisijos komunikate Europos Parlamentui, Tarybai, Europos ekonomikos ir socialinių reikalų komitetui ir Regionų komitetui: Švietimo persvarstymas. Investavimas į gebėjimus siekiant geresnių socialinių ir ekonominių rezultatų (Strasbūras, 2012 11 20 COM(2012) 669 final);

7. Valstybinės švietimo 2013–2022 metų strategijos projekte

(<http://www3.lrs.lt/pls/inter3/dokpaieska.showdoc_l?p_id=438859>).

I-osios alternatyvos įgyvendinimui svarbios ugdymo organizavimo moduliais, kaip vienos iš ugdymo organizavimo formų, galimybės išdėstytos *Lietuvos Respublikos švietimo įstatymo* straipsniuose, kuriuose apibrėžiamos *ugdymo turinio* ir *švietimo programos modulio* sąvokos, nurodoma, kad ugdymo paskirtis tiesiogiai siejasi su ugdymo organizavimo moduliais aprašų pagrindine idėja „... išugdyti siekimą ir gebėjimą apsispręsti, pasirinkti ir mokytis toliau“, nurodoma, kad „Į pagrindinio ugdymo programų antrąją dalį gali būti įtraukiami profesinio mokymo programų moduliai ir įskaitomi tęsiant mokymąsi pagal profesinio mokymo programas švietimo ir mokslo ministro nustatyta tvarka. Pagrindinis ugdymas gali būti vykdomas kartu su dailės, muzikiniu, meniniu, sportiniu ar kitu ugdymu.“

Švietimo įstatymo 27 straipsnio 2 dalyje nurodoma, kad „mokiniui suteikiama galimybė pagal gebėjimus ir polinkius rinktis švietimo programas, skirtingus jų variantus, švietimo programųmodulius, dalykų kursų programas ...“. Tačiau tame pačiame straipsnyje nurodoma, kad „mokymosi pagal formaliojo švietimo programas (išskyrus aukštojo mokslo studijų programas) formas ir mokymo organizavimo pagal mokymosi formas tvarkos aprašus tvirtina švietimo ir mokslo ministras“. Tai rodo, kad šiuo metu švietime dominuoja centralizuotai valdomas ugdymo organizavimas, kurį pakeisti numato Valstybinės švietimo strategijoje numatytos veiklos kryptys „suteikti daugiau teisių ir atsakomybės mokyklų savininko teises ir pareigas įgyvendinančioms institucijoms, dalyvių susirinkimams (savininkams) bei pačioms mokykloms“.

Švietimo įstatymo 46 straipsnio 1 dalies 5 punkte numatoma mokinio teisė „pasirinkti formaliojo švietimo programas papildančius ir jo saviraiškos poreikius tenkinančius šių programų modulius, pasirenkamųjų dalykų programas, kursus“, tačiau ši teisė dalinai yra deklaratyvaus pobūdžio, nes realios mokyklų galimybės teikti tokius kursus ir modulius yra gana ribotos.

2013–2014 ir 2014–2015 mokslo metų pagrindinio ir vidurinio ugdymo programų bendrieji ugdymo planai (toliau – Bendrieji ugdymo planai), kurie buvo pakoreguoti atsižvelgiant į siūlomas alternatyvas ir PROJEKTE dalyvaujančių mokyklų patirtį, sudaro teisines prielaidas įgyvendinti gana įvairias ugdymo organizavimo moduliais alternatyvas. Pavyzdžiui, aptariamo dokumento VIII skyrius „Dalykų mokymo intensyvinimas“ numato, kaip „mokykla gali Bendruosiuose ugdymo planuose dvejiems metams nustatytą pamokų skaičių skirti vieneriems metams ar trumpesniam laikotarpiui ir dalyko bendrojoje programoje numatytus pasiekimus pasiekti per metus ar trumpesnį laikotarpį.“ Kitas pavyzdys, dokumento 106.4. punkte nustatyta, kad mokykla, formuodama ir įgyvendindama mokyklos ugdymo turinį, „gali dalykų bendrųjų programų turinį 9–10 (gimnazijų I–II) klasėse skaidyti į modulius, kurių turinys ir skaičius pasirenkamas, atsižvelgus į mokinių poreikius ir dalyko bendrojoje programoje numatytus mokinių pasiekimus. Ugdymo programą įgyvendinti per dalykų modulius“. Apibendrinant, galima teigti, kad naujieji bendrieji ugdymo planai, Mokymosi pagal formaliojo švietimo programas tvarkos aprašas ir Mokymosi krypčių pasirinkimo galimybių didinimo 14–19 metų mokiniams modelio aprašas leidžia mokykloms ir skatina jas 9-10 klasių koncentre diegti ugdymo organizavimą moduliais. Tačiau rimtų kliūčių organizuojant ugdymą moduliais mokykloms kyla dėl kitų, daug sunkiau įveikiamų priežasčių – mokytojų ir mokinių motyvacijos stokos, patyrimo ir efektyvių metodikų nebuvimo, jauno mokinių amžiaus ir nepakankamo mokėjimo mokytis, tinkamų mokymo ir mokymosi priemonių trūkumo, didelių personalo darbo sąnaudų ir kt.

Direktyviniai švietimo dokumentai, tokie, kaip Europos Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui (2012) ir Valstybinės švietimo 2013–2022 metų strategijos projektas numato: „skatinti atvirą ir lankstų mokymąsi“, „gerinti mokymosi rezultatus, vertinimą ir pripažinimą“, mokymo (visų pirma profesinio) programas geriau pritaikyti prie darbo vietos reikmių, „pašalinti ribojimus švietimo turinio įvairovei, atveriant daugiau erdvės mokinių, tėvų ir socialinių partnerių iniciatyvoms“, „gilinti formaliojo ir neformaliojo švietimo integralumą bei tarpusavio papildomumą“, „gerinti teikiamų paslaugų kokybę ir sutelkti dėmesį į švietimo nesėkmių prevenciją“, stiprinti su mokymosi sunkumais susijusią ankstyvą patikrą ir intervenciją, dėti daugiau pastangų populiarinant mokslo, technologijų, inžinerijos ir matematikos sritis, kaip prioritetines švietimo sritis, lituanistinį švietimą „įtvirtinti, kaip humanistinio ugdymo – bendrųjų kultūrinių kompetencijų lavinimo, kūrybingo asmens bei visuomenės ugdymo – pagrindą“. Ugdymo organizavimas moduliais galėtų padėti efektyviau įgyvendinti kiekvieną iš išvardytų siekių.

***Išvados***

1. Ugdymo organizavimas moduliais yra perspektyvi bendrojo ugdymo 9-10 klasėse kaitos kryptis, kuri padėtų įgyvendinti tiek Lietuvos, tiek ir Europos Sąjungos strateginius švietimo siekius.

2. Siūlomos I-osios alternatyvos, grindžiamos valstybinių institucijų ir mokyklos glaudžiu bendradarbiavimu, įgyvendinimui šalyje jau dabar yra sudarytos pakankamos teisinės prielaidos.

3. Formaliojo švietimo kokybės užtikrinimo sistemos koncepcijos (Valstybės žinios, 2008-12-02, Nr. 138-5461) konkretizavimas, teisės aktais reglamentuojant mokyklos lygmens kokybės užtikrinimo sistemos darbą ir rodiklius, paskatintų siūlomos I-osios alternatyvos įgyvendinimo plėtrą, padidintų mokyklų motyvaciją tobulinti ugdymo organizavimą 9-10 klasėse ir padėtų mokykloms sėkmingiau įgyvendinti numatytus tikslus ir uždavinius.

4. Perimant patirtį iš užsienio šalių, pasiekusių geriausių bendrojo ugdymo rezultatų, rengiant pagrindinio ir vidurinio ugdymo programų bendruosius ugdymo planus, reikėtų reglamentuoti tik akademinių dalykų branduoliui įgyvendinti būtiną valandų minimumą ir numatyti galimybę mokykloms savo nuožiūra laisvai perskirstyti likusias dalykams skirtas valandas.